Informácia o realizácii systému podpory euroregionálnych aktivít na roky 2003 - 2004
Vláda SR na základe svojich uznesení od roku 1999 podporuje inštitucionalizovanie euroregionálnych aktivít a finančne podporuje aktivity euroregionálnych združení. 
Spolupráca Ministerstva výstavby a regionálneho rozvoja Slovenskej republiky a euroregionálnych združení v Slovenskej republike sa uskutočnila v rokoch 2003 a 2004 na základe systému podpory euroregionálnych aktivít na roky 2003 a 2004 schváleného uznesením vlády Slovenskej republiky č. 473/2003 z 11. júna 2003. Pri realizácii tohto systému sa zúčastnili aj zástupcovia rôznych rezortov. Príjemcami účelovej dotácie na projekty boli euroregionálne združenia zaregistrované na území Slovenskej republiky a získali účelovú dotáciu na projekty na základe rozhodnutí ministra výstavby a regionálneho rozvoja Slovenskej republiky podľa stanovených pravidiel.
V rámci systému podpory euroregionálnych aktivít na roky 2003 a 2004 predložili projekty a získali účelovú dotáciu nasledovné euroregionálne združenia:
-	Regionálne združenie Váh-Dunaj-Ipeľ (Euroregión Váh-Dunaj-Ipeľ) 
-	Región Beskydy (Euroregión Beskydy)
-	Ipeľský Euroregión (Ipeľ – Ipoly Euroregion)
-	Región Biele Karpaty (Euroregión Bílé-Biele Karpaty)
-	Región Neogradiensis (Euroregión Neogradiensis)
-	Podunajsko-Dolnovažské regionálne združenie (Euroregión Podunajského Trojspolku)
-	Región Tatry (Euroregión Tatry)
-	Únia Slanej a Rimavy (Euroregión Slaná-Rimava)
-	Región Karpaty (Karpatský Euroregión)
-	Euroregión Kras (Euroregión Kras)
V systéme podpory euroregionálnych aktivít na roky 2003 a 2004 (SPERA) sa v roku 2003 uskutočnila jedna výzva, v ruku 2004 druhá a tretia výzva SPERA.
Podporené oblasti boli nasledovné:
I. Príprava podkladových dokumentov pre investičné projekty na území euroregiónov podporené z domácich a zahraničných fondov. 
II. Aktivity zamerané na podporu posilnenia rozvojového potenciálu prihraničných regiónov. 
Na základe zverejnenej prvej výzvy na predkladanie projektov v rámci systému podpory euroregionálnych aktivít na roky 2003 a 2004 bolo na MVRR SR doručených 35 žiadostí o poskytnutie podpory. Zo všetkých 11 existujúcich euroregionálnych združení zaslalo svoje projekty 10 združení (od Regionálneho združenia Záhorie so sídlom v Holíči nebol doručený žiadny projekt). Na základe rozhodnutia ministra výstavby a regionálneho rozvoja Slovenskej republiky zo dňa 19. augusta 2003 bolo podporených 28 projektov, z toho v prvej oblasti 12, v druhej oblasti 16 projektov v celkovej výške 6 545 160 Sk. Zoznam úspešne realizovaných projektov za rok 2003 je obsahom prílohy č. 1. Informáciu o realizácii systému podpory euroregionálnych aktivít za rok 2003 vláda SR na svojom 78. rokovaní dňa 17. marca 2004 vzala na vedomie. Informácia sa nachádza na elektronickej adrese: 
http://www.rokovania.sk/appl/material.nsf/0/8055AF09AAFD080FC1256E540032D5CF?OpenDocument .
V rámci systému podpory euroregionálnych aktivít na roky 2003 a 2004 bola zverejnená druhá výzva na predkladanie projektov 20. januára 2004, ktorá je financovaná z rozpočtových prostriedkov, ktoré neboli vyčerpané v roku 2003, na základe povolenia Ministerstva financií Slovenskej republiky č. 180/2003 – ŠTP v objeme 2 454 840,- Sk. V tejto výzve bolo predložených 13 projektov od 9 euroregionálnych združení. Všetky projekty sa vzťahovali na oblasť podpory I. – Príprava podkladových dokumentov pre investičné projekty. Projekt nepredložilo združenie Ipeľský Euroregión a Regionálne združenie Záhorie. Súčet žiadaných finančných objemov bolo 4 823 200 Sk. Na základe rozhodnutia ministra výstavby a regionálneho rozvoja Slovenskej republiky zo dňa 16. marca 2004 bolo podporených 7 projektov s celkovou štátnou podporou 2 454 840 Sk (príloha č. 2). 
V rámci tretej výzvy systému podpory euroregionálnych aktivít bolo predložených 51 projektov. Počet euroregionálnych združení, ktoré predkladali projekty bol 10 (Regionálne združenie Záhorie so sídlom v Holíči nedoručilo žiadny projekt). Na základe rozhodnutia ministra výstavby a regionálneho rozvoja Slovenskej republiky zo dňa 30. júna 2004 bolo podporených 31 projektov s celkovou dotáciou zo štátneho rozpočtu vo výške 9 mil. Sk. V oblasti I., prípravy podkladových dokumentov pre investičné projekty, získalo podporu 17 projektov, v oblasti II., aktivity zamerané na podporu posilnenia rozvojového potenciálu prihraničných regiónov, získalo podporu 14 projektov (príloha č. 3). 
Dotácia na projekty podporujúce euroregionálne aktivity mobilizovala finančné prostriedky v regiónoch. Celková spoluúčasť v troch výzvach predstavuje 2 172 568 Sk, čo je 12,07% pridelenej štátnej dotácie (tabuľka č. 1.) 

	I. oblasť	II. oblasť	spoluúčasť       (Sk)	
	počet projektov	štátna dotácia (Sk)	počet projektov	štátna dotácia (Sk)		
prvá výzva	12	3 678 000	16	2 867 160	848 030	
druhá výzva	7	2 454 840	0	0	335 640	
tretia výzva	17	6 000 000	14	3 000 000	988 898	
SPOLU 	36	12 132 840	30	5 867 160	2 172 568	
tabuľka č. 1 Pridelené štátne dotácie a výška spoluúčasti euroregionálnych združení v rámci systému podpory euroregionálnych aktivít na roky 2003 a 2004

Súčasťou procesu poskytnutia finančných prostriedkov na projekty v rámci systému podpory euroregionálnych aktivít bolo sledovanie realizácie projektov. Na základe zmlúv o poskytnutí dotácie euroregionálne združenia predložili priebežné správy a záverečné správy o realizácií projektu. K vypracovaniu správ MVRR SR zaslalo euroregionálnym združeniam metodické pokyny, v ktorých boli stanovené požadované informácie týkajúce sa cieľov projektu, porovnania výsledkov projektu s plánovanými merateľnými výsledkami, realizovanej spolupráce s participujúcimi subjektami, využitia materiálno-technického zabezpečenia zakúpeného v rámci projektu z prostriedkov MVRR SR, informácie o prezentovaní poskytnutia účelovej dotácie, adresy internetovej stránky, na ktorej sú vystavené informácie o projekte a dokumentácií formou príloh. Podrobnejšie informácie o projektoch realizovaných v druhej a tretej výzvy SPERA sa nachádzajú v prílohách č. 4 a č. 5.
Euroregionálne združenia finančné prostriedky čerpali v súlade so zmluvou o poskytnutí účelovej dotácie na projekty a vrátili nepoužitú časť účelovej dotácie poskytovateľovi (prílohy č. 6, č. 7a č. 8).
Odbor kontroly MVRR SR v roku 2004 v zmysle zákona č. 502/2001 Z.z. o finančnej kontrole a vnútornom audite a o zmene a doplnení niektorých zákonov kontroloval v regionálnych združeniach použitie účelových dotácií na projekty podporujúce euroregionálne aktivity v šiestich prípadoch. V 4 prípadoch prijal opatrenie dodržiavať § 10 ods. 1 písm. b/ a písm. d/, § 15 ods. 1 písm. a/ zákona č. 431/2002 Z.z. o účtovníctve v znení neskorších predpisov. Opatrenia boli splnené. 

Zhrnutie:

	Cieľom systému podpory euroregionálnych aktivít na roky 2003 a 2004 bolo zabezpečiť zvýšenie inštitucionálnej kapacity euroregionálnych združení v oblasti prípravy rozvojových projektov.
	V rámci systému podpory euroregionálnych aktivít na roky 2003 a 2004 bolo vypracovaných 99 projektov a z toho podporených 66 projektov. V oblasti prípravy podkladových dokumentov pre investičné projekty účelová dotácia bola pridelená 36 projektom. Podporu získali projekty v prihraničných regiónoch v oblasti životného prostredia, v oblasti záchrany historického dedičstva, v oblasti prípravy dokumentácie pre územné rozhodnutie pre vybudovanie mosta, cyklistických chodníkov, turistickej cesty, v príprave projektovej dokumentácie na výskumné paleontologické práce a pod.. 
Realizáciou systému podpory euroregionálnych aktivít bola vládna politika v oblasti regionálneho rozvoja úspešne uplatnená, systém podpory euroregionálnych aktivít z vynaložených finančných prostriedkov zo štátneho rozpočtu dosiahol svoj cieľ, zámer systému je naplnený. Napriek tomu vo viacerých prípadoch neboli do realizácie programu dostatočne zapojené všetky relevantné inštitúcie. Účasť odborných útvarov samosprávnych krajov a štátom podporovaných regionálnych rozvojových agentúr pri realizácií projektov by mohli zabezpečiť široký záber výsledkov projektov. Pre ďalšie účinné využitie už vytvorených pracovných a odborných štruktúr v prihraničných regiónoch je potrebné zabezpečiť podporu spolupráce národnej a regionálnej úrovne. V ďalšom období je výzvou pre vládnu politiku pripraviť a realizovať celoslovenský program, ktorý zabezpečuje efektívne využitie vnútorných zdrojov regiónov, ako je to uvedené v Programovom vyhlásení vlády Slovenskej republiky.